Diari Oficial de la Generalitat Valenciana


Sumari del DOGV 3908, del 02-01-2001 (2000/10719)

ORDRE de 5 de desembre de 2000, de la Conselleria de Cultura i Educació, per la qual es regulen les condicions d'aplicació del que es preveu en la disposició transitòria quarta de la Llei Orgànica 1/1990, de 3 d'octubre, d'Ordenació General del Sistema Educatiu, als funcionaris docents amb destinació en els centres educatius dependents de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/12/05/(1)/dof/vci/html**

### Dades del document

Número de DOGV
:   3908

Data del DOGV
:   02-01-2001

Secció del DOGV
:   I. DISPOSICIONS GENERALS

Número del document
:   2000/10470


Data del document
:   05-12-2000

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * personal docent
    * ensenyament primari
    * legislació escolar
    * ensenyament secundari
    * administració del personal

ORDRE de 5 de desembre de 2000, de la Conselleria de Cultura i Educació, per la qual es regulen les condicions d'aplicació del que es preveu en la disposició transitòria quarta de la Llei Orgànica 1/1990, de 3 d'octubre, d'Ordenació General del Sistema Educatiu, als funcionaris docents amb destinació en els centres educatius dependents de la Generalitat Valenciana. [2000/10748]
  
La disposició transitòria quarta de la Llei Orgànica 1/1990, de 3 d'octubre, d'Ordenació General del Sistema Educatiu (LOGSE), establí que els professors del cos de mestres que passen a prestar servici en el primer cicle d'Educació Secundària Obligatòria podran continuar en l'esmentat cicle indefinidament. En el supòsit que estos accediren al cos de professors d'Ensenyament Secundari, a través dels procediments de mobilitat entre els cossos docents que l'esmentada norma preveié, podran quedar-se en la mateixa destinació en els termes que s'hi establisquen.
  
Com a desenrotllament de l'esmentat precepte, l'apartat 9 de l'article 5 del Reial Decret 575/1991, de 22 d'abril de 1991 (BOE núm. 97, de 23 d'abril), pel qual es regula la mobilitat entre els cossos docents i l'adquisició de la condició de catedràtic a què fa referència la LOGSE, establix que els funcionaris del cos de mestres que, a l'empara del que preveu la disposició transitòria quarta de la LOGSE, estigueren prestant servici en el primer cicle d'Educació Secundària Obligatòria, en el supòsit que accediren al cos de professors d'Ensenyament Secundari, podran optar, en les condicions que s'establisquen en les respectives convocatòries, per romandre en la mateixa destinació, sempre que esta destinació ho siga amb caràcter definitiu de la mateixa especialitat i estiga situada en l'àmbit de l'administració educativa convocant.
  
És per això oportú regular les condicions en què els funcionaris del cos de mestres integrats en l'àmbit de gestió de la Comunitat Valenciana poden exercir l'opció que les normes esmentades preveuen.
  
En la tramitació de la present norma s'ha complit el que establix l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques.
  
Per tot això, en ús de les facultats que m'atribuïx l'article 35.e) de la Llei 5/1983, de 30 de desembre, de Govern Valencià,
  
ORDENE
  
Article 1
  
Els funcionaris de carrera del cos de mestres que estigueren prestant servici amb destinació definitiva en el primer cicle d'Educació Secundària Obligatòria i accediren al cos de professors d'Ensenyament Secundari podran optar per romandre en la mateixa destinació quan concórreguen les circumstàncies següents:
  
a) Que hagueren superat el procediment d'ingrés en el cos de professors d'Ensenyament Secundari en el torn d'accés regulat en el capítol II del Reial Decret 575/1991, de 22 d'abril.
  
b) Que l'accés s'haguera realitzat en convocatòria inclosa en l'oferta d'ocupació pública de personal docent dependent de la Generalitat Valenciana.
  
c) Tindre destinació definitiva en el primer cicle d'Educació Secundària Obligatòria en un institut d'Educació Secundària dependent de la Generalitat Valenciana en la mateixa especialitat que aquella per la qual hagueren accedit al cos de professors d'Ensenyament Secundari.
  
Article 2
  
L'opció podrà exercir-se amb posterioritat a la publicació en el Butlletí Oficial de l'Estat del nomenament com a funcionari de carrera del cos de professors d'Ensenyament Secundari.
  
Una vegada s'haja formulat la sol·licitud, la Direcció General de Personal modificarà la plantilla del centre en el qual es trobe destinada la persona interessada, transformant-ne la plaça, i procedirà al seu nomenament amb destinació definitiva.
  
DISPOSICIÓ TRANSITÒRIA
  
Els funcionaris de carrera del cos de mestres que hagueren ingressat en el cos de professors d'Ensenyament Secundari amb anterioritat a l'entrada en vigor de la present ordre, en les mateixes circumstàncies que es preveuen en l'article 1, podran exercir l'opció si hagueren romàs des d'aleshores amb destinació definitiva en el primer cicle d'Educació Secundària Obligatòria en plaça de la mateixa especialitat.
  
DISPOSICIÓ FINAL
  
a) Es faculta la Direcció General de Personal perquè dicte en l'àmbit de les seues competències les resolucions necessàries per a l'execució i desenrotllament de la present ordre.
  
b) La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 5 de desembre de 2000
  
El conseller de Cultura i Educació


Còpia Permalink ELI